गौरीनाथ की कहानी ‘महागिद्ध’ का जिक्र बहुधा हुआ है। उनके दो संग्रह ‘नाच के बाहर’ और ‘मानुस’ प्रकाशित हो चुके हैं। ‘मानुस’ उनका नया संग्रह है। संग्रह की पहली कहानी ‘दुरंगा’ एक ऐसे चरित्र से साक्षात्कार करवाती है जो अब विरल होते जा रहे हैं। यद्यपि यह चरित्र दोगला है तथापि ध्यान देना होगा कि समकालीन कहानी में भी बूढ़ों और बच्चों की उपस्थिति नगण्य है। नयी कहानी के बाद आठवें दशक की प्रगतिशील जनवादी कहानी ने ऐसे कुछ चरित्र दिए थे। काशीनाथ सिंह की कहानी ‘अपना रास्ता लो बाबा!’, उदय प्रकाश की ‘टेपचू’ और स्वयं प्रकाश की ‘स्वाद’ इस संदर्भ में याद आती हैं। सत्यनारायण पटेल के ‘बोंदा बा’ और दुरंगा के ‘झबरू बाबा’ मिलकर ग्रामीण बुजुर्गों के समकालीन यथार्थ का वास्तविक अंकन करते हैं। गाँव की राजनीति के बहाने व्यक्तित्वों की टकराहट का उजला आइना है ‘जलन’। गाँव के ऐसे चित्र कहानी में आम तौर पर नहीं आते वहाँ कथाकार का ‘जोर’ इतर चीजों पर ऐसा जाता है कि सबकुछ गढ़ा हुआ लगने लगता है। यह संयोग ही है कि दो बहनों की ऐसी ही कहानी चरणसिंह पथिक ने भी लिखी है और ये सारी बहनें अपने छल, ईर्ष्या और प्रतिद्वन्द्विता के बावजूद मानवीय ऊष्मा से भरी पूरी है। गढ़े जाने के विरुद्ध है ‘अन्है’। यहाँ गाँव के बदल रहे यथार्थ के ऐसे संश्लिष्ट चित्र है जो पाठक के भीतर जमा रूढ़ियों के उलट रास्ता खोजते हैं। बच्चन भाई लगभग अफलातूनी चरित्र हैं जो गरीबी से जूझते हमारे देखे जाने लगते हैं। मछली खाने की उनकी इच्छा और ट्यूशन पढ़ते शैतान छोकरे मिलकर मनुष्यता की वह भाव भूमि निर्मित करते हैं कि बच्चन भाई बहुत बड़े प्रतीत होने लगते हैं। कहना न होगा कि इस मनुष्यता के कारण ही बच्चन भाई कहानी से निकल पाठक के भीतर स्थाई घर बना सके हैं। कहानी के अन्त में आया यह दृश्य देखिए - ‘चारों तली जा रही मछली की गमक में नहा रहे थे। मास्टर-विद्यार्थी का भेद मिट गया थां अचानक एक लड़के ने पूछा, ”कुछ लोग अन्है मछली को साँप क्यों कहते हैं, मास्टर साहेब?“ “जो लोग इसे साँप कहते, वह हमें भी मानुस नहीं समझते। तो क्या हम राक्षस हैं?“ बच्चन भाई की आवाज तुर्श हो गयी थी।’ इसे पढ़कर प्रेमचन्द की कहानियों की याद आ जाती है। अच्छी बात यह है कि यह कहानी उस स्मृति को जीवित रखते हुए भी अपना विकास करने में सफल हो पाई है। वस्तुतः परम्परा का मोह कई बार उस परिधि को लांघ ही नहीं पाता जो पूर्ववर्ती कहानी द्वारा निर्मित हुई है।